ועדת הכלכלה, כנסת 17, פרוטוקול מספר 314, 2007-07-16 11:15

גלעד ארדן: בוקר טוב.

גלעד ארדן: אני פותח את ישיבת ועדת הכלכלה כשעל סדר היום המשך הדיון בהצעות לסדר היום שהוגשו בהליך של דיון מהיר על-ידי חברי הכנסת מגלי והבה, חבר הכנסת יואל חסון וחבר הכנסת ניסן סלומינסקי בנושא, כפי שהוגדר על ידי המציעים, סכנה לתחבורה האווירית בעקבות שיבושי הרדיו הפירטי, שידורי הרדיו הפיראטים המפריעים לתנועת המטוסים בנתב"ג, ושיבושים בהמראות ובנחיתות בנתב"ג.

גלעד ארדן: באותו דיון, הנושא הוצג על ידי המציעים אבל כיוון שנציג השר בוועדת לפידות, וגם מר לפידות עצמו, אמר שבתוך מספר שבועות הוא יסיים את מסקנותיו, נאמר כבר אז בדיון שבתוך כשלושה שבועות יתקיים דיון מעקב.

גלעד ארדן: בינתיים התבשרנו שגם השבוע היו שיבושים נוספים בשידורים ולכן אנחנו נדרוש היום ממשרד התקשורת לדעת מה התקדמנו מאז.

גלעד ארדן: אנחנו יודעים מה קורה בהנהלת הרכבת, כאשר נושאים בטיחותיים שעלו או לא עלו ולא בדיוק טופלו, לאן זה הוביל בסופו של דבר, לא נגד גורמים פרטיים אלא נגד הנהלת רכבת ישראל ולגבי האחריות שלה לבטיחות הנוסעים.

גלעד ארדן: אני בטוח שגם משרד התקשורת וגם גורמי אכיפה לא ירצו שגם כאן חס וחלילה, כאשר יקרה אסון, יסתכלו בדברי הוועדה והם עוד עלולים לשמש בעתיד כעדויות בתביעות בגין גרימת מוות ברשלנות, חס וחלילה.

גלעד ארדן: אני לא רוצה לומר את הדברים האלו אבל הנה אני אומר אותם כי אני מאוד מקווה שהיום נשמע איזה שהן בשורות מגורמי הממשלה הייעודיים ובתוך הבשורות האלו הייתי מצפה לשמוע התייחסות האם כבר ניתן מענה כיצד לאכוף את הנושא, האם כבר הועמדו לדין מפרסמים שקונים זמן פרסום בתחנות רדיו פיראטיות – וזה הרי דבר שאפשר לעשות בקלות כי אפשר להקשיב לתחנה, גם אם לא מוצאים אחר כך את בעלי התחנה או את מי ששידר, ולמצוא את האדם שמפרסם בתחנה מוצר מסחרי ואותו ניתן להעמיד לדין פלילי כבר היום על פי החוק.

גלעד ארדן: הייתי רוצה לשמוע אם כבר נעשו פעולות כאלו.

לאה ורון: אני רוצה להפנות לעובדה שבהתאם להחלטת הממשלה, שר התחבורה והבטיחות בדרכים ומשרד ראש-הממשלה אמורים לרכז את עבודת המטה.

לאה ורון: אין בדיון כרגע נציג של משרד התחבורה.

יוסף שפיצר: אני ראש מחלקת שדות תעופה ומנחתים, רשות התעופה האזרחית.

לאה ורון: רשות שדות התעופה איננה משרד התחבורה.

גלעד ארדן: איפה מר זוהר?

יוסף שפיצר: אצל המפכ"ל או אצל השר.

גלעד ארדן: זאת אומרת, מר זוהר לא חושב שהדיון הזה בכנסת הוא מספיק חשוב.

יוסף שפיצר: אני חבר הוועדה שמינה השר ואני יכול לעדכן, אם אדוני ירצה בכך.

גלעד ארדן: אני מאוד ארצה ובהרחבה ככל שניתן, אבל אני עדיין רוצה להביע את מחאתי על כך שמהקודקוד של ניהול התעופה האזרחית של מדינת ישראל לא חשב שדיון בכנסת – דיון מעקב, עוד בעיקר אחרי שבוע בו שוב התופעה חזרה על עצמה – הוא מספיק חשוב כדי שהוא יכבד אותנו בנוכחותו.

גלעד ארדן: אני מקווה שבעתיד, כאשר הסדרים של תקנות משנה ואחרות שהוא ירצה שהכנסת תשים בסדר היום ברף גבוה, זה לא ישליך על יחסי הגומלין בינינו לבין רשות התעופה האזרחית.

גלעד ארדן: שוב, זה שיקול דעתו של מר זוהר, ואם הוא חושב שהכנסת היא לא מקום חשוב, אולי יש לו סיבות טובות לחשוב כך.

מגלי והבה: אני מתפלא איך אותם שרים שאמורים על ביצוע החוק מתייחסים לנושאים האלה, כולל שר התקשורת שהיה ממש בפתח הדלת אבל לא הגיע והוא זה שאמור לפקח על נושא הפעלת תחנות הרדיו.

מגלי והבה: זה מוכיח – ואני אומר את זה לפרוטוקול – כמה לאנשים האלה איכפת וחשוב הנושא.

מגלי והבה: מתי כן הנושא יהיה להם חשוב?

מגלי והבה: אחרי ההתרסקות הראשונה חס וחלילה ואז נתחיל לחפש מה אמר פלוני, מה עשה שר אלמוני וכולי.

מגלי והבה: זאת ההתייחסות וזה בא לידי ביטוי לא רק בוועדות אלא גם במליאת הכנסת.

מגלי והבה: הרבה פעמים אנחנו רואים שכאשר אנחנו מנסים לפנות בנושאים חשובים שהם בנפשנו, אבל אותם שרים לא טורחים להגיע לדיונים או ששולחים אנשים כאשר אותו פקיד צריך ללכת ולשאול את הממונה עליו למה צריך להתייחס ומה צריך להשיב.

מגלי והבה: לגופו של עניין.

מגלי והבה: אנחנו היום בפני סכנה.

מגלי והבה: חשבנו שאחרי הדיון הדחוף, אחרי הדברים ששמענו כאן, שאנחנו בדרך לפתרון, אבל אנחנו רואים שהבעיה והתופעה מחמירה.

מגלי והבה: אם רשות שדות התעופה מחליטה לסגור את המרחב האווירי של שדה התעופה ולעכב מטוסים למשך כמה שעות, ואין פתרון להימצאות הרדיו הפירטי שמפריע לקו התעופה האווירי, אנחנו לא רואים שיש מענה.

מגלי והבה: בדיון הקודם היו כאן נציגי המשטרה, אלה שאמורים לאכוף את החוק, ושמעתי שהם הלכו וסגרו בחיפה או מצאו ציוד של ארבע תחנות, אספו אותו ולקחו אותו, אבל בדיוק באותה שעה שהם אספו בחיפה, הרדיו הפירטי שהפריע המשיך לשדר.

מגלי והבה: יכול להיות שלחלק מאלה שמטפלים בביצוע החוק חיי אדם לא חשובים או שהם מחכים שיהיה איזשהו אסון ואז נתעורר.

מגלי והבה: אני חושב שאנחנו כוועדה צריכים לנקוט בכל הסנקציות כדי שיבואו וייתנו לנו מענה.

מגלי והבה: מדובר באותן תחנות רדיו פיראטיות שמפריעות לשדה התעופה ומדובר בשדה תעופה מרכזי בישראל, שלא ניתן לתפעל אותו בגלל הפרעות הרדיו הפירטי.

מגלי והבה: שר התקשורת צריך ליישם את החוק והוא צריך לדעת כיצד אוכפים את החוק על תחנות הרדיו הפיראטיות.

מגלי והבה: אני יודע שעל המשרד לביטחון פנים מוטלות משימות רבות, אבל אני מאוד מוטרד מכך שהמשרד לביטחון פנים לא רואה את המלחמה בתחנות הרדיו הפיראטיות כפי שהוא רואה את המלחמה בטרור.

מגלי והבה: זה הדיון שני שאנחנו מקיימים בנושא.

מגלי והבה: אני מקווה שלא נחזור שוב ושוב לדיונים כאילו אנחנו מדברים לאוויר, אלא צריך למצוא את הסנקציה המתאימה על אותם משרדים – תקשורת, תחבורה וביטחון פנים – כדי שייתנו לנו תוכנית פעולה כשהיא מתואמת עם כל הרשויות כדי שנדע שהסוגיה הזאת מאחורינו ולא חיי אדם יהיו בסכנה לאורך זמן.

מגלי והבה: אין לי נגיעה ישירה במסגרת האחריות שלי על יישום החוק הזה אבל אני לא יכול לישון בשקט כשאני חושב על התופעה הזאת כפי שמתארים אותה אנשי רשות שדות התעופה.

מגלי והבה: אני חושב אדוני היושב-ראש שהכלים בידיך ואנחנו צריכים לפתור את הסוגיה הזאת.

אבשלום וילן: יש פה משחק באש שאנשים לא מתרגשים ממנו.

אבשלום וילן: כפי שאמר חבר הכנסת מגלי והבה, אולי אם חס וחלילה יקרה האסון התעופתי הראשון ויהיו כאן כמה עשרות – שלא לדבר על מאות – נפגעים חס וחלילה, אז כולם ישאלו איפה היינו, מה עשינו, יקימו ועדת חקירה וכולי.

אבשלום וילן: יאמרו שוועדת הכלכלה התריעה ואמרה, אבל זה יעזור?

אבשלום וילן: אני חושב שצריכה להיות החמרת ענישה רצינית.

אבשלום וילן: כלומר, מי שייתפס, יצטרך לשלם קנסות אדירים או לשבת בכלא.

אבשלום וילן: אני לא יודע איפה האכיפה ואיפה משטרת ישראל.

אבשלום וילן: אם הייתה חוליית מחבלים – וזה בדיוק אותו הדבר – שמתכננת להוריד מטוס בפיגוע, השב"כ לא היה מעמיד את כל המערך שלו כדי לאתר את אותה חוליה?

גלעד ארדן: אתה חושב שהשר מופז כרמטכ"ל לא היה מקים ועדה מדוע צה"ל לא מטפל באותה חוליה?

אבשלום וילן: אני אומר מידיעה שאם יש התרעות, מפילים את כל המערכת, ועד שלא תופסים אותם, עוצרים הכול.

אבשלום וילן: אותו הדבר צריך להיות גם כאן.

אבשלום וילן: אם זה לא קורה, אני מציע לפנות למשמרות המהפכה.

אבשלום וילן: קראתי הבוקר בעיתון שבעזה החמאס הקים משמרות מהפכה והם מסתובבים, ומי שעובר בחצי מטר את הקו הלבן, מוציאים אותו מהרכב, מכים אותו וכולי.

אבשלום וילן: זאת אותה שיטה הנוהגת באיראן, שם כך מיישמים את החוק.

אבשלום וילן: מי שחושב שזאת הדרך, בבקשה.

אבשלום וילן: אולי נהפוך פה למדינה פונדמנטליסטית עם מערכת אכיפה פונדמנטליסטית ואולי זה יעבוד, כי יש פה גורמים שהם פורעי חוק ולצערי זה קורה באופן סיסטמתי, ולא המשטרה ולא רשויות המשפט מסיימות את התופעה הזאת.

אבשלום וילן: אני מציע ששר התחבורה, שיש לו ניסיון ביטחוני, יכנס את כל גורמי הביטחון ויחליטו להפעיל את אותו הנוהל שמתקיים כאשר מחפשים חוליות מחבלים שעומדות לבצע פיגוע בכלי תעופה.

אבשלום וילן: אם יפעילו את הנוהל הזה, תראה שאחרי שבועיים כולם ישבו מאחורי סורג ובריח.

יוסף שפיצר: הנושא הוא חשוב.

יוסף שפיצר: שר התחבורה מתייחס לנושא בכובד ראש.

יוסף שפיצר: בישיבת הממשלה ב-10 ביוני הוא העלה את הנושא וראש-הממשלה הנחה אותו, יחד עם שר התקשורת ושר לביטחון פנים, לעשות עבודה ולהגיש את המלצותיה לממשלה.

יוסף שפיצר: מאז שר התחבורה נפגש פעמיים עם הצוות כאשר בצוות נמצאים משרד המשפטים, המשרד לביטחון פנים.

גלעד ארדן: הצוות זה לא ועדת לפידות.

יוסף שפיצר: לא.

יוסף שפיצר: ועדת לפידות בוחן את כל נושא הבטיחות בכלל בתעופה ולכן הוא ביקש גם את עזרתו בנושא הזה.

יוסף שפיצר: אלוף עמוס לפידות נפגש עם היועץ המשפטי כדי להבהיר את החשיבות של הנושא.

גלעד ארדן: שמענו את זה בדיון הקודם.

יוסף שפיצר: כאמור, השר נפגש פעמיים עם נציגי משרד המשפטים, המשרד לביטחון פנים ומשרד התקשורת.

יוסף שפיצר: ביום חמישי מתוכננת עוד פגישה עם כל הגורמים כאשר כוונת השר להביא - עד סוף יולי – את התוכנית שהוא גיבש להחלטת ממשלה.

יוסף שפיצר: הוא ביקש מכל משרד לגבש תוכנית ולהציג אותה, כאשר היא כוללת – בנוסף להסברה – שינוי בחקיקה וגם את חשיבות תוכנית העבודה של המשטרה.

גלעד ארדן: הסברה לפושעים כדי שלא יהיו פושעים?

יוסף שפיצר: כן.

יוסף שפיצר: חשוב מאוד שהם ידעו.

גלעד ארדן: אם לא קראו עד היום בעיתון שהם מסכנים את בטיחות הנוסעים?

גלעד ארדן: צריך להסביר להם?

יוסף שפיצר: חלק מהפושעים לא היו מודעים למעשים שלהם.

אבשלום וילן: גם הנהגים שמובילים את המחבלים טוענים להגנתם שהם לא יודעים שמדובר במחבלים ושופטים אותם ביד ברזל.

אבשלום וילן: אתה רוצה לומר לי שראש השב"כ לשעבר, רמטכ"ל ושר ביטחון לשעבר, לא מסוגלים להוריד חמש חוליות בשבועיים ימים?

יוסף שפיצר: הנושא הוא די מורכב.

יוסף שפיצר: כאמור, ביום חמישי יש לשר התחבורה פגישה עם כל הגורמים כאשר הוא מתכוון להביא להחלטת ממשלה את כל התחומים, כולל נושא חקיקה.

גלעד ארדן: מה זאת אומרת חקיקה?

יוסף שפיצר: אם צריך לעצור למשל את אותו אדם עד המשפט, אין אפשרות לעשות זאת.

יוסף שפיצר: שר התחבורה בוחן את כל האפשרויות.

גלעד ארדן: אני לא מבין.

גלעד ארדן: יש כללים לגבי מעצר עד תום הליכים, אם למשרד יש ראיות שהאיש הזה עושה פעילות ויש חשש בסיבות המנויות בחוק, יכולים לבקש לעצור אותו.

גלעד ארדן: השאלה אם לעשות פעולות אכיפה יסודיות כדי לגבש את אותן ראיות, ובהיבט הפרסומי, כפי שאמרתי, עניין הראיות הוא הרבה יותר קל כי זה שאדם מפרסם, אתה יכול לשמוע את זה בתחנות האלה.

יוסף שפיצר: הכוונה של השר ללכת בכל האפשרויות.

יוסף שפיצר: גם פרסום ומודעות, ובטיחות.

יוסף שפיצר: אם תהיה מודעות לנושא הזה, זה יעזור.

גלעד ארדן: אדם שאין לו רשיון שידור, הוא לא יודע שאין לו רשיון שידור?

גלעד ארדן: כשאני נוהג ברכב בלי רשיון, אני לא יודע שאין לי רשיון?

גלעד ארדן: איזה הסברה אני צריך?

יוסף שפיצר: אולי הוא לא מודע לנזק שהוא עלול לגרום.

גלעד ארדן: מה זה משנה אם הוא מודע לנזק?

גלעד ארדן: הוא מפעיל רדיו בלי רשיון.

גלעד ארדן: אי ידיעת החוק לא פוטרת מעונש.

גלעד ארדן: יש לו עונש בחוק הרשות השנייה עד איקס שנות מאסר ועד 4.2 מיליון שקלים, והשאלה אם אתם מטילים את זה עליו או לא, אם מעמידים אותו למשפט בעבירות האלה או לא.

גלעד ארדן: מה איכפת לי אם הוא מודע.

גלעד ארדן: אם הוא עוצם את עיניו מול הנזק הנגרם, זה מעניין אותי?

גלעד ארדן: שהוא יסביר לשופט.

גלעד ארדן: זה כבר בטיעונים לעונש ולא בשיקולים האם להעמיד אותו לדין או לא להעמיד אותו לדין.

יוסף שפיצר: אני מסכים אתך, אבל זה לא בתחום של משרד התחבורה.

גלעד ארדן: לשם מה משרד התחבורה מרכז את הצוות?

גלעד ארדן: לשם מה הוא מעלה את זה בממשלה?

יוסף שפיצר: יכול גם להיות שזה לא בעדיפות גבוהה במשטרה, במשרד התקשורת ובפרקליטות.

יוסף שפיצר: יכול להיות שחלק נמצא גם בידי השופטים שלא מודעים בדיוק לנושא.

יוסף שפיצר: לכן אנחנו הולכים בכל החזיתות.

יוסף שפיצר: זה נושא מורכב.

יוסף שפיצר: אלוף עמוס לפידות נפגש עם היועץ המשפטי ועומד להיפגש עם השופטים.

יוסף שפיצר: הנושא מטופל ברצינות הגבוהה ביותר.

יוסף שפיצר: שר התחבורה כינה את זה טרור.

גלעד ארדן: אני יודע.

גלעד ארדן: שר התחבורה מכנה את זה טרור, השר לביטחון פנים מכנה משהו אחר טרור, ולכנות דברים לא עושה עדיין שום דבר מעבר לכינויים.

גלעד ארדן: עם כל הכבוד, שר התחבורה והבטיחות בדרכים אחראי גם על בטיחותם של הטסים בטיסות היוצאות, ואם לחוות דעתו אין כרגע מצב שמספק מבחינת בטיחות הטיסות, הוא לא יכול להסתתר תחת ועדות, תאריכים, פגישה בסוף יולי וכולי.

גלעד ארדן: אני לא יודע מה חושבים יתר חברי הוועדה, אבל מבחינתי שיפסיק את הטיסות כרגע עד שהמשטרה עוזבת הכול ומוציאה כמה צוותים לעצור את אותם אנשים.

גלעד ארדן: רוצים השופטים, שישחררו אותם.

גלעד ארדן: אני רוצה לדעת כמה בקשות מעצר היו כנגד האנשים האלו.

גלעד ארדן: עד שזה לא קורה, שר התחבורה לא יכול לשחרר את הטיסות ולחשוף את אלפי הנוסעים לסכנה.

גלעד ארדן: זה פשוט לא יעלה על הדעת.

גלעד ארדן: בינתיים מסב את תשומת לבי היועץ שלי שיש בחוק אפילו חזקה שפרסום ברדיו הפירטי נעשה על ידי המפרסם.

גלעד ארדן: שומעים פרסומת, הולכים לראות מי זה הבעלים של המוצר הזה ומגישים נגדו כתב אישום, כולל בקשת מעצר.

גלעד ארדן: מה כל כך קשה?

גלעד ארדן: תעשו את זה ארבע-חמש פעמים ונראה מה יהיו ההשלכות.

פיני יצחקי: אני נציג שר התקשורת בוועדה הבין-משרדית.

גלעד ארדן: תפקידכם, כפי שאמר מר גלילי בישיבה הקודמת, הוא להביא את הממצאים למשטרה ולבקש ממנה להצטרף אליה.

פיני יצחקי: מר גלילי נמצא כרגע בוועדת שרים לענייני חקיקה והוא אמור להגיע לכאן בכל רגע.

גלעד ארדן: מר גלילי לא חבר בוועדת לפידות.

פיני יצחקי: לא.

פיני יצחקי: ועדת לפידות היא ועדה לביקורת על ביטחון התעופה ולכאורה היא לא קשורה לנושא בו אנו מדברים.

גלעד ארדן: במנדט הוועדה כתוב:

גלעד ארדן: בדיקת גורמים המשבשים את פעילות התעופה ופוגעים בבטיחות הטיסה.

פיני יצחקי: יש שתי ועדות שפועלות במקביל.

גלעד ארדן: יש ועדה שהוקמה מכוח החלטת הממשלה ב-10 ביוני.

גלעד ארדן: ועדת לפידות הוקמה באפריל.

גלעד ארדן: בעקבות זה שמופז הביא נושא לממשלה, ראש-הממשלה החזיר את זה אליו.

פיני יצחקי: זאת ועדה בה חברים נציגי משרד המשפטים, משרד התחבורה, משרד התקשורת.

גלעד ארדן: והיא עוסקת ספציפית בנושא הרדיו הפירטי.

פיני יצחקי: נכון.

גלעד ארדן: מוזר ששמים את שר התחבורה בראש ועדה שנועדה לאכוף על הרדיו הפירטי.

פיני יצחקי: כפי שאמר משה גלילי, משרד התחבורה אחראי.

פיני יצחקי: בדיוק כמו שפקח לא יכול לתת דוח אם אתה נוסע באור אדום או ב-160 קילומטרים לשעה אלא המשטרה צריכה לעשות את זה, אותו הדבר לגבי הפקחים של משרד התקשורת שיכולים לאתר היכן נמצא המשדר – נמצא על הגג הזה ברחוב הזה – אבל ברגע שאין שוטר יחד עם הפקח, הוא לא יכול לעשות דבר.

גלעד ארדן: ספר לוועדה ולפרוטוקול כמה בקשות כאלו הבאתם בפני המשטרה.

פיני יצחקי: בשבוע האחרון היו ארבע תחנות שנסגרו.

גלעד ארדן: לא שאלתי כמה נסגרו אלא כמה בקשות הבאתם בשנה האחרונה לפני המשטרה.

פיני יצחקי: בשנת 2005-2006 נסגרו 450 תחנות והוגשו 19 כתבי אישום בלבד.

פיני יצחקי: גם העונשים שניתנו ב-19 המקרים האלה מגיעים ל-23 אלף שקלים במצטבר.

פיני יצחקי: כלומר, בערך אלף שקלים לכל אחד נגדו הוגש כתב אישום.

גלעד ארדן: אתם הבעתם יותר מ-450 ממצאים כאלה או הבאתם 450?

פיני יצחקי: המספר הוא בסביבות 450.

פיני יצחקי: זה בין 400 ל-500.

גלעד ארדן: כל תחנה שבאתם עם הוכחות, המשטרה באה אתכם וסגרה אותה.

גלעד ארדן: יכול להיות שדיווחתם למשטרה על אלפיים תחנות אבל היא פעלה רק לגבי 450.

פיני יצחקי: היו 450 איתורים של משרד התקשורת של משדרים כי לפעמים יש תחנה אחת עם כמה משדרים.

פיני יצחקי: הוגשו רק 19 כתבי אישום.

גלעד ארדן: איפה אותם 450 משדרים האלה?

גלעד ארדן: כולם אצלכם במחסנים של משרד התקשורת?

אבשלום וילן: הוא אומר שהם איתרו 450 נקודות.

גלעד ארדן: הנה, הגיע מר משה גלילי.

אבשלום וילן: מר גלילי, כאשר בשנת 2005-2006 איתרתם 450 נקודות שידור, האם הצלחתם להביא את המשטרה לכמה מתוכן ולהחרים משדרים ואחרי כי להגיש כתבי אישום?

אבשלום וילן: כמה?

משה גלילי: כתבי האישום זה לא באחריות שלנו אלא של המשטרה.

משה גלילי: הגיעו כ-50, בין 30 ומשהו ל-50.

אבשלום וילן: נתפסו משדרים?

משה גלילי: לא.

משה גלילי: מתוך ה-450, ואני חושב שהיו יותר מ-450, בשנים 2005-2006, כ-30 הגיעו לכלל כתבי אישום.

גלעד ארדן: זאת לא השאלה.

גלעד ארדן: התשובה שאתה עונה היא לא לשאלה.

גלעד ארדן: אתם הבאתם 450 ממצאים למשטרה על תחנות שמשדרות בניגוד לחוק.

גלעד ארדן: כמה מתוך ה-450 בגינן פניתם למשטרה, המשטרה אמרה שהיא עוזבת הכול והולכת עכשיו לעצור את האנשים.

גלעד ארדן: זה שלב ראשון.

גלעד ארדן: אחרי כן, מתוך ה-450, אתה בטח תספר לי שתפסו איקס, ומתוך האיקס הזה הוגשו 30 עד 50 כתבי אישום, ומעניין למה משרד התקשורת אומר לי בין 30 ל-50.

גלעד ארדן: לא מעניין אתכם כמה בדיוק כתבי אישום הוגשו?

משה גלילי: יש לי את המספר המדויק.

משה גלילי: כ-30.

גלעד ארדן: לגבי כמה מתוך ה-450 בכלל התבצעה פעולת אכיפה של המשטרה?

משה גלילי: המשטרה בכל המקרים שפנינו אליה, נענתה.

משה גלילי: היו 19 כתבי אישום בהם היו הרשעות ובתוך ה-19 ה אלה היו 22 או 23 אנשים שהורשעו כאשר הקנס הממוצע היה אלף שקלים.

משה גלילי: היענות המשטרה היא תמיד קיימת.

משה גלילי: לא הייתי כאן קודם ואני לא יודע איך נוצר רושם שיש בעיה בזה.

גלעד ארדן: לא נוצר רושם כזה.

משה גלילי: צריך להבחין בין שני מקרים.

משה גלילי: אם זה מפריע לתעופה, המשטרה עובדת אתנו רצוף וקצין משטרה מלווה אותנו עד שמוצאים וסוגרים את התחנה.

משה גלילי: אם זאת תחנה שלא מפריעה לתעופה, האיש שלנו מגיש תלונה והולך הביתה, המשטרה הולכת לשופט, מקבלת צו חיפוש ואחרי כן היא קוראת לנו – יש לה 30 ימים – לפי תוכנית עבודה קוראים לנו וזה יכול לקחת כמה שבועות ולפעמים חודשים כי זה תלוי בתוכנית העבודה – ואז סוגרים את התחנה הרגילה הזאת.

גלעד ארדן: אם זה לא מפריע לתעופה, לא בהכרח יוגש כתב אישום.

משה גלילי: לא, לא זה מה שאמרתי.

משה גלילי: לצערי זה דווקא יוצא הפוך כי כדי להגיש כתב אישום צריך לתפוס בן-אדם ולצערנו דווקא במקרים שמוצאים הפרעה לתעופה וצריך לסגור מהר, אם אתה לא יודע איפה האולפן אין לך זמן לבקש מהמשטרה לעשות מודיעין.

גלעד ארדן: אם זה מפריע לתעופה, אתה לא יודע איפה האולפן אבל אתה כן מצאת את מקור השידור, קרי, את המשדר המפריע.

משה גלילי: לוקחים אותו.

גלעד ארדן: לוקחים אותו?

משה גלילי: בוודאי.

גלעד ארדן: כמה משדרים כאלו נלקחו?

משה גלילי: אלה שהפריעו לתעופה, מתוך ה-450, בערך שלושים אחוזים.

גלעד ארדן: 450 הפריעו לתעופה?

משה גלילי: בשנתיים האלה בערך 30 אחוזים הפריעו לתעופה.

גלעד ארדן: איפה הוועדה יכולה לראות את המשדרים האלו?

משה גלילי: המוצגים נמצאים במשטרה.

גלעד ארדן: מה גודל משדר כזה?

משה גלילי: כמו מחשב ולפעמים יש כמה ברזלים כי זה המשדר עצמו ולפעמים לוקחים גם את ספק הכוח שלו וכן הלאה.

משה גלילי: גודל של מחשב אישי.

גלעד ארדן: מה גודל האנטנה?

משה גלילי: לא תמיד מורידים את האנטנה כי אתה צריך מומחה שיטפס בלי לסכן את חייו.

משה גלילי: לשבור אותה אסור.

גלעד ארדן: אסור?

גלעד ארדן: מה זאת אומרת אסור?

משה גלילי: אסור לנו לבוא לגג של מישהו ולשבור בכוח את האנטנה.

גלעד ארדן: תבואו עם מברג וכמו שהרכיבו, תפרקו.

משה גלילי: כדי לטפס ולפרק אנטנה אתה צריך איש מומחה עם כבלים מיוחדים.

משה גלילי: אתה לא תיתן לשוטר או לפקח לעשות את זה.

גלעד ארדן: אתה אומר שהיו 135 משדרים שפגעו בבטיחותן של טיסות וה-135, לא ברור לי כמה מהם, כי לא הבנתי ממך מה הגודל הממוצע של המשדר, לא נראה לי שהתחנות האלו כולן משדרות מגודל של מחשב פרטי.

גלעד ארדן: אם זה מחשב שהוא בגודל כזה והוא אתי בחדר, לעולם לא תתפסו אותו כי הוא יכול לזוז ממקום למקום.

קריאה: הוא יכול להיות גם בארו החשמל.

גלעד ארדן: תלוי לאיזה מרחק רוצים לשדר, תלוי לאיזה קהל.

משה גלילי: יש מקרים מאוד בודדים שאתה מוצא ציוד מקצועי.

משה גלילי: ממש מקרים בודדים.

משה גלילי: היו לפני שנים אבל היום אתה כמעט לא מוצא כי הכול הם קיטים של בנייה עצמית ולכן קל להם להגניב את זה והם בונים את זה בתוך קופסה של מחשב אישי.

משה גלילי: לפעמים הם בונים את זה בתוך מזגן.

משה גלילי: מגלי ו הבה: אבל האנטנה תמיד נשארת.

משה גלילי: האנטנה היא לא זאת שמשדרת ולא זאת הבעיה.

משה גלילי: באותם מקרים שהאנטנה היא נמוכה ואפשר לפרק אותה, מפרקים אותה.

משה גלילי: באותם מקרים שהיא נמצאת 10 מטרים למעלה, לא מפרקים אותה כי זה מסוכן לטפס.

גלעד ארדן: אתה רוצה שיסכנו פקח של משרד התקשורת?

גלעד ארדן: לעומת כמה אלפי נוסעים שטסים?

אבשלום וילן: עכשיו מגיעה התרעה שיש חוליית מחבלים שהחליטה לירות טיל על מטוס.

אבשלום וילן: באותו רגע לא יצאו כולם?

אבשלום וילן: מה ההבדל העקרוני?

אבשלום וילן: כאן באים איזה שני פרחחים עם אותו מחשב ובעצם מכוונים טיל אלקטרוני לתוך מטוס, בלי שהם מתכוונים ובלי שהם יודעים – למרות שזה לא פוטר משום דבר – ומסכנים חיי נוסעים.

אבשלום וילן: חס וחלילה יתנגשו שני מטוסים, אנחנו מדברים על מאות הרוגים.

אבשלום וילן: למה לא פועלים באותה חומרה?

משה גלילי: את השאלה צריך לשאול את המשטרה, אבל אני אומר מה מיטב ידיעתי.

משה גלילי: זה כמו שפקח של משרד התחבורה לא עוצר אדם שנוהג ב-140 קילומטר לשעה אלא שוטר עוצר אותו, כך גם כאן.

משה גלילי: הסמכויות הן לא אצלנו אלא הן בידי המשטרה.

משה גלילי: למיטב ידיעתי כאשר תופסים אדם, עוצרים אותו לחקירה.

משה גלילי: לא קוראים לזה עצור אלא קוראים לזה מעוכב לחקירה.

משה גלילי: לפני שבוע-שבועיים ניסו לעצור אדם באשדוד לתקופה ארוכה יותר, ואני לא יודע בדיוק מה היה שם המקרה, כולל זה שאני נתתי חוות דעת מומחה תוך יום, אבל בסוף לא עצרו את האדם אלא הוגש כתב אישום נגדו.

משה גלילי: שוב, את זה צריך לשאול את המשטרה ולא אותי.

גבי אבידן: אני קצין תכנון וחירום של אגף החקירות ומודיעין, וזמנית במינוי של קצין רדיו פירטי.

גלעד ארדן: מה זאת אומרת זמנית?

גלעד ארדן: לא היה תפקיד כזה ובעקבות הקמת הצוות הוחלט על התפקיד?

גבי אבידן: לא.

גבי אבידן: קודמי לתפקיד פרש.

גלעד ארדן: מתי הוא פרש?

גבי אבידן: בפברואר-מרץ.

גלעד ארדן: ומתי הוטלה עליך המשימה?

גבי אבידן: בתחילת יוני.

גלעד ארדן: כלומר, אם אני מבין נכון, שלושה חודשים לא היה אדם שמופקד במשטרת ישראל על הנושא.

גבי אבידן: מוניתי אד-הוק בשביתה הראשונה הגדולה.

גלעד ארדן: זאת אומרת, משטרת ישראל, החל בפרישתו במרץ של הקצין האחראי על הנושא, אפשרה מצב ששלושה חודשים בעצם אין בכלל קצין לנושא הזה.

גבי אבידן: אני יכול רק לצטט את מה שאמר ראש האגף לחקירות ולמודיעין אצל היועץ המשפטי.

גלעד ארדן: הפורש?

גלעד ארדן: כדאי שהוא יפרוש בעקבות מה שכרגע נודע לנו, ששלושה חודשים הוא לא מינה קצין עד שהיה צורך להפסיק את הטיסות.

גלעד ארדן: קודם הוא לא חשב שצריך למנות קצין לנושא הזה ואולי כדאי שגם הוא יפרוש בעקבות הפורש.

גלעד ארדן: אני לא מצפה לתגובתך.

מגלי והבה: אני אומר לך שאת שלושת השרים – שר התקשורת, שר התחבורה והשר לביטחון פנים – הייתי שם אותם כאן בשורה אחת שיסבירו לנו למה אנחנו הגענו למצב הזה.

גבי אבידן: נוצר איזשהו נתק בין הדיון הקודם שהתקיים לפני שלושה שבועות, כאשר דנו כבר על הנושאים שכרגע עולים, והדיון הזה היה אמור להיות דיון מעקב.

גבי אבידן: לא שאני רוצה להכתיב לאדוני מה לשים על סדר היום.

גלעד ארדן: זה דיון מעקב.

גלעד ארדן: קראתי את הפרוטוקול הקודם ואנחנו מבקשים לדעת מה התקדם בשלושת השבועות.

גלעד ארדן: ההתקדמות הייתה כל כך משמעותית עד שגם השבוע כמעט שנעצרו הטיסות.

גבי אבידן: אני אומר לאדוני בדיוק מה התחדש.

גבי אבידן: כאמור, בדיון הקוד הודענו שלצורך הטיפול ברדיו הפירטי מונתה יחידה כלכלית של משטרת ישראל שתטפל בתופעה.

גלעד ארדן: היחידה הכלכלית הוא יואב סגלוביץ?

גבי אבידן: לשעבר, כן, עכשיו זה דודו מנסור.

גבי אבידן: היחידה הכלכלית היא יחידה ארצית.

גלעד ארדן: זאת אומרת, זה לא בסמכותך.

ניסן סלומינסקי: מינו אותך ועכשיו יש יחידה כלכלית?

גבי אבידן: המנדט שלמעשה קיבלה היחידה הכלכלית הוא לטפל במספר אולפנים שמשפיעים ביותר על כל הנושא של הרדיו הפירטי וכן לרכז ולעגן למעשה את כל הפעילויות המשטרתיות.

גבי אבידן: זה לא אומר שהיא קיבלה את הסמכות הבלעדית לטפל בכל המדינה.

גלעד ארדן: מה שאתה אומר כרגע הוא שהיחידה הכלכלית קיבלה אד-הוק תפקיד לגבש ראיות או לצורך קידום אכיפה על כמה תחנות שיש להם אולפנים גדולים שניתן לראות אותם בעין.

גבי אבידן: אולפנים ידועים כאשר לכל אולפן כזה יש או בודדים או עשרות משדרים בכל רחבי הארץ שמשפיעים ביותר על הנושא.

גלעד ארדן: יש אולפנים שניתן לראות אותם ואת השדרים היושבים בהם, שבעצם משדרים ואין להם בכלל רשיון לשדר?

גבי אבידן: לא.

גבי אבידן: צריך להבין שלמעשה אולפן השידור – למשל שידור בתוך האינטרנט – הוא אולפן חוקי לכל דבר.

גבי אבידן: זאת אומרת, אם אנחנו עובדים כרגע על אולפן ואין לו שידור חיצוני, אין לך שם סמכות לפעול נגדו.

גלעד ארדן: מה בודקת היחידה הכלכלית?

קריאה: זאת אומרת, הוא לא מפריע.

גבי אבידן: זה מפריע ביחידות הקצה, במשדרים.

גבי אבידן: אם אנחנו לא מצליחים להוכיח את הקשר בין אותם אנשים שמשדרים ומי שמשדר אלה הם אנשים שונים, אם אנחנו לא מצליחים להוכיח את הקשר בין השידורים לבין המשדרים שנמצאים בכל רחבי המדינה לבין האולפן, אין לך שום אפשרות חוקית לפעול נגדם כרגע.

גבי אבידן: לכן כל הנושא של האולפנים, אני מפריד את העבודה עד המשדרים לבין העבודה על האולפנים, היא עבודה מודיעינית והיא בשלבי איסוף.

גבי אבידן: זאת אומרת, מה שאמרת על המפרסמים למשל, זה נושא של איסוף, כאשר אנחנו מקליטים אותם, מאתרים כתובות וכדומה.

אבשלום וילן: בוא נחזור לדוגמה שלי על חוליית מחבלים.

אבשלום וילן: ברגע שחוליית מחבלים התמקמה, תפסת אותה עם הטיל, אתה הולך לחפש את השולחים שלה?

אבשלום וילן: אתה לא מעמיד אותה לדין?

אבשלום וילן: מה הסיפור הזה?

גבי אבידן: לא דיברנו על נושא העמדה לדין.

גבי אבידן: כמובן שהולכים להעמדה לדין.

ניסן סלומינסקי: אפשר להפריט את הנושא הזה ולהעביר את זה לחברת מודיעין אזרחית שתעשה את זה ובתוך שבוע היא תגמור את הסיפור.

ניסן סלומינסקי: זה הרי חלם.

ניסן סלומינסקי: שלושה שבועות אנחנו מדברים על זה ואתה מסביר לנו כמה זה מסובך.

ניסן סלומינסקי: על מה אנחנו מדברים כאן?

גלעד ארדן: ניתן לו להמשיך את דבריו.

גבי אבידן: אמרתי גם בדיון הקודם שקשה לי על רגל אחת להסביר את כל הנושא החקירתי והתביעתי שהוא מורכב.

גבי אבידן: אפשר להזמין אתכם יום אחד לאגף.

גבי אבידן: אי אפשר בחמש דקות שמקציבים כאן לדבר על הנושא הזה.

גבי אבידן: יש בעיה עם התביעה.

גבי אבידן: כן, יש לנו בעיה של איסוף ראיות, בעיה שלא משטרת ישראל קובעת את החוקים ואת כל התקנות מסביב אלא היא כפופה וצריכה לעבוד לפי הספר.

גבי אבידן: בכל אופן, נקבעו אולפנים שהם בטיפול היחידה הכלכלית.

גבי אבידן: טיפלנו בנושא הכנת מודל לטיפול משפטי כולל דרישות להוכחת עבירה, עיצוב פסיקה לטיפול בתופעה.

גבי אבידן: עיצוב הפסיקה, בין השאר כאשר אנחנו מגישים כתבי אישום צריך להביא לבית המשפט פסיקות קודמות אבל לצערי אין כרגע תקדימים של חומרת העבירה שאנחנו יכולים להביא לבית המשפט.

גבי אבידן: לפני שמאשימים אדם, צריך לומר מה התקדימים שהיו עד כאן אבל לצערי העבר לא היה טוב.

גבי אבידן: אנחנו מטפלים בנושא של הכנת מודל לטיפול אג"מי, לא רק חקירתי, שיטפל בתופעה.

גבי אבידן: אולפנים הם לא בדיוק ממוקמים במקומות חילוניים נקרא לזה.

גבי אבידן: מאחר שמדובר באולפנים של חרדים יש כאלה שמוקמים בירושלים או ברמת בית-שמש ויש מקומות בעייתיים שאם המשטרה תיכנס לשם, זה דבר שמהווה פתח למהומות.

גבי אבידן: אם אנחנו הולכים לטפל באולפנים, אנחנו חייבים להיערך גם בטיפול בסדר הציבורי.

גבי אבידן: יכול להיות שכל כניסה לאולפן מצריך כוח אדם אדיר.

גבי אבידן: אני לא אומר שזה לא קיים, זה קיים אבל צריך להכין את המודלים והם קיימים.

אבשלום וילן: למה אתם לא פועלים עם המסתערבים?

אבשלום וילן: בדיוק כמו שעושים בעזה, תעשו גם כאן, אם זה מסכן.

אבשלום וילן: אם זה לא מסכן, אין בעיה.

יעקב כהן: עם המסתערבים אתה גם מסכן.

יעקב כהן: הייתי מציע לך להפעיל את חיל האוויר.

אבשלום וילן: אמרתי דבר מאוד פשוט.

אבשלום וילן: מי שמפעיל רדיו פירטי ומביא להתנגשות של שני מטוסים באוויר, זה בדיוק כמו חוליית מחבלים שתוקעת טיל במטוס וכך צריך להתייחס לזה.

אבשלום וילן: איך אתה בתור איש סיעה חרדית נותן יד לכך שיסכנו חיי אדם?

אבשלום וילן: אתה היית הראשון שצריך לפעול ולהביא את זה.

יעקב כהן: זה ברור ואני עושה את זה.

יעקב כהן: לא לוקחים טנק בשביל יתוש.

אבשלום וילן: מה ההבדל בין זה לבין חוליה שתוקעת טיל במטוס?

יעקב כהן: על זה אין ויכוח בינינו.

אבשלום וילן: אם שני מטוסים מתנגשים באוויר, זה עשרות ומאות הרוגים.

יעקב כהן: רדיו פירטי זה לא רק אצל הדתיים והחרדים.

אבשלום וילן: הוא אומר שבעיקר האולפנים נמצאים באזורים חרדיים, שם קשה להם לפעול.

אבשלום וילן: אני מודיע לך שאם אצלי באיזה קיבוץ היו מקימים תחנה פירטית, הייתי דואג שהיא שלא תתקיים.

גבי אבידן: כיום אנחנו מטפלים ב-100 תיקי חקירה.

יעקב כהן: כמה אולפני רדיו פירטי קיימים?

גבי אבידן: בערך 20 אולפנים.

גבי אבידן: לא משדרים.

גבי אבידן: 100 התיקים האלו נבחנו על ידי היחידה הכלכלית ומדובר בחקירה איכותית אבל החקירה לא מוצתה עד תום בתחנות.

גבי אבידן: בתיקים האלה למעשה יש הפללות שמהוות ראיות נגד האולפנים.

גבי אבידן: יש הרבה עבודת איסוף.

גלעד ארדן: מה לגבי המפרסמים?

גבי אבידן: זה יטופל במסגרת האולפנים.

גלעד ארדן: עד היום, אי פעם עמד מפרסם?

גלעד ארדן: ככל הידוע לך.

גבי אבידן: לדעתי לא.

משה גלילי: רדיו סנטר.

משה גלילי: זה היה לפני שהחוק היה, אבל תפסו אותו על העלמות מס.

קריאה: מתי נכנס החוק?

משה גלילי: באוגוסט 2004.

אבשלום וילן: מה דינו של מפרסם אם הוא נתפס?

גלעד ארדן: חצי מהעונש בגין השידור הפירטי עצמו, שזה עד 4.2 מיליון שקלים או שלוש שנים מאסר.

אבשלום וילן: אני מבין שאף אחד לא ישב.

גלעד ארדן: נגד אף אחד אפילו לא הוגש כתב אישום בעניין הזה.

משה גלילי: לא, הוגשו בירושלים אבל אני לא יודע מה התוצאות שלהם.

גבי אבידן: מישהו אחד ישב שמונה חודשים.

משה גלילי: לפי החוק החדש הוגשו כתבי אישום נגד מפרסמים לפני כשנה על ידי המשטרה בירושלים, אבל אני לא יודע מה יצא מזה.

משה גלילי: אני לא בטוח שרב-פקד אבידן מכיר את זה, אבל היו כמה מקרים כאלה והחלטנו יחד אתם לשנות את השיטה כי הם טענו שההקלטה לא מספיק טובה וכן הלאה.

משה גלילי: לכן עכשיו הולכים לעשות הקלטות בדרך אחרת כך שהמחלקה הטכנית של המשטרה עומדת לעשות זאת.

גבי אבידן: אנחנו מטפלים בנושא של הציוד ואתם מוזמנים לראות שבכל תחנות המשטרה יש משדרים.

גלעד ארדן: זה נכון שלא מפרקים את האנטנות?

גבי אבידן: זה נכון.

גבי אבידן: בשבוע שעבר הייתי בחיפה, שם מדובר באנטנה בת 4-5 מטרים שאי אפשר היה לטפל בה.

גלעד ארדן: מה זאת אומרת אי אפשר היה לטפל בה?

גלעד ארדן: זה אפשרי אבל אתה מתכוון לומר שאין לכם את הכלים לטפל בזה.

גבי אבידן: באמצעים הקיימים.

גלעד ארדן: אי אפשר לצפות שתוכלו לפרק אנטנה בת 4 מטרים.

גלעד ארדן: אני לא מדבר ספציפית עליך.

גלעד ארדן: זה סוג של התקוממות.

גלעד ארדן: אם היו רוצים לגבות ממישהו חוב, כבר היו מוצאים את הדרכים, אבל כאן זה רק בטיחות.

גבי אבידן: רשמתי לפניי לבדוק את הנושא של האנטנה.

גבי אבידן: בכל אופן, היחידה הכלכלית כבר נערכה להתחיל במספר צוותים את הפעילות כנגד המשדרים.

גבי אבידן: בדקנו את הנושא.

גבי אבידן: כל צוות משטרתי שיוצא לפעילות יכול לטפל ביום בין שלושה לארבעה משדרים קיימים, כולל חקירה ראשונית, תפיסת הציוד, דוחות פעולה על כל המשתמע מכך.

גבי אבידן: אנחנו תקועים כיום כי למשרד התקשורת אין מספיק צוותים.

גבי אבידן: אנחנו מסוגלים היום להעמיד ארבעה צוותים כל יום.

גבי אבידן: זאת אומרת, בהנחה שיש שלושה או ארבעה משדרים שנתפסים כל יום, וזה אומר בין 12 ל-16 משדרים כל יום, כך שתוך חודש ימים אתה לא תראה משדר אחד קיים.

גבי אבידן: במשרד התקשורת כרגע עובד רק צוות אחד.

משה גלילי: יש ארבעה אנשים שזה אומר שני צוותים.

משה גלילי: הנושא הזה לא תואם אתי.

משה גלילי: אם הוא יחליט שהוא מעמיד ארבעה צוותים ליום, אני אשלח אדם אחד יחד עם הצוות שלהם.

משה גלילי: ההנחיות שלנו הן שכאשר הם הולכים לבד – כי את כל פעולת האיתור הם עושים בלי המשטרה – הם חייבים ללכת שניים ביחד, אבל כאשר הולכים עם צוות משטרתי, מספיק שילך אדם אחד.

ליאת גלזר: עוד לפני הישיבה הקודמת התקיים דיון אצל היועץ המשפטי לממשלה בנושא הזה ובו בעצם גובש מודל התיקון.

ליאת גלזר: חשוב לומר שיש הבדל בין משדר לאולפן.

ליאת גלזר: משרד התקשורת, הציוד הטכני שלו מאפשר איתור של משדר, אבל אם אתה תופס רק את המשדר, אין היום אפשרות ממשית לקשור בין המשדר לאולפן.

ליאת גלזר: ברור שצריך לפעול לסגירת המשדרים בדרך הכי יעילה והכי טובה, אולם סגירה של מאות משדרים, כפי שנעשית, עדיין לא הגיעה למיגור התופעה.

גלעד ארדן: משדר הוא דבר זול?

ליאת גלזר: יחסית הוא די זול, מה שגורם לכך שכאשר נסגר משדר אחד, ניתן להציב אחר במקומו ולעשות זאת בזמן יחסית קצר.

גלעד ארדן: המשדר לא מחייב אנטנה?

ליאת גלזר: המשדר מחובר לאנטנה, אבל האנטנה לבד לא משדרת אלא מה שמשדר זה המשדר.

גלעד ארדן: תיאורטית, אם הייתם לוקחים גם את האנטנות, זה היה מקשה על המשך השידור.

גלעד ארדן: אני מניח שאם יודעים איפה האולפנים, גם אם קשה לקשור, אם היו עוקבים אחרי האנשים האלה, אם היו משקיעים בזה עשירית ממה שמשקיעים במעקב אחרי פוליטיקאים, יכול להיות שהיו מצליחים לקשור בין אותם האנשים לבין המשדרים.

גלעד ארדן: זה רק עניין של סדרי עדיפויות.

ליאת גלזר: המסקנה העיקרית שעלתה גם בדיון הראשון שהתקיים במשרד התחבורה וגם בדיונים האחרים הייתה שנקודת המפתח כאן היא לאו דווקא סגירה של משדרים אלא הרתעה.

ליאת גלזר: ההרתעה של הגורמים שעומדים מאחורי התחנות.

ליאת גלזר: לכן תוכנית הפעולה כוללת הרבה עבודה של מודיעין שנועד למצוא את האנשים האמיתיים ולא את מציגי המשדרים או המשדר עצמו, אלא את האנשים שמפעילים את התחנות וזאת תוכנית הפעולה שעובדת עליה המשטרה והיא אמורה להיות מוצגת בפני שר התחבורה.

גלעד ארדן: אם ניקח את המשל, מעניין אותך מתכנן הפיגוע ולא המבצע.

ליאת גלזר: לא, אני לא חושבת שזאת האנלוגיה.

ליאת גלזר: הוכח שסגירה חוזרת של המשדר לא מביאה להרתעה.

גלעד ארדן: זה לא נכון.

גלעד ארדן: זה לא מרתיע כי עד היום הועמדו לדין רק 19 אנשים שקיבלו קנס של אלף שקלים.

גלעד ארדן: אם הם היו מקבלים קנס בגובה של 4 מיליון שקלים או מאסר בפועל, אני מניח שזה היה מהווה הרתעה.

ליאת גלזר: בסגירת המשדר ברוב המקרים אין לידו אפילו אדם.

ליאת גלזר: המשדר מוצב על גג של בית או על הר ברמות ירושלים ואין לידו אדם.

ליאת גלזר: האנשים נמצאים באולפן, הם בעלי האולפן, הם יוצרי התכנים, הם השדרים ואליהם צריך להגיע.

גלעד ארדן: האם פעם ניסיתם לבוא למשטרה ולומר לה שהנה האולפנים, יושבים כאן אנשים, אולי תנסו חודש-חודשיים להאזין לחלק מהאנשים לטלפון ואולי תצליחו למצוא.

גלעד ארדן: אדם קם בבוקר והולך לעבודה לשדר, ובמקרה כזה קשה למצוא ראיות?

גלעד ארדן: ב-99 אחוזים מהמקרים אתם מקבלים אישור מבית המשפט להאזנות סתר.

גלעד ארדן: תאמר לי כמה בקשות הגשתם להאזנות סדר בנושאים כאלה.

גבי אבידן: זאת לא עבירת פשע.

גבי אבידן: אתה לא יכול.

גלעד ארדן: הנה, הגענו לתשובה.

גלעד ארדן: אנחנו צריכים לשנות את זה לעבירת פשע.

מאור אבן-חן: לא, אני לא חושב שצריך ואני יכול לפרט.

מאור אבן-חן: אנחנו חושבים שהחקיקה כן מספיקה.

גלעד ארדן: איך אתה יכול לומר שהיא מספיקה?

גלעד ארדן: אתה רואה את התוצאה העגומה.

מאור אבן-חן: כי צריך לקשור בין החקיקה לבין האכיפה וכאן יש פער.

מאור אבן-חן: כאן בעצם מתחיל הקושי והקושי הוא באכיפה.

מאור אבן-חן: צריך להבין שלהבדיל מהדוגמאות של חוליית מחבלים, כאן אין אפשרות לעשות סיקול ממוקד אלא צריך להגיע בסוף עם תיק, עם ראיות טובות, לבית המשפט כדי להשיג הרשעה פלילית והרשעה פלילית זה לא דבר פשוט.

מאור אבן-חן: היועץ המשפטי קיים דיון בנושא והוא הנחה גם את המשטרה וגם את משרד התקשורת לבצע חקירות סודיות במשותף, חקירות כאלה שבסופו של דבר יצליחו לבנות תיקים מסודרים אתם יהיה אפשר ללכת לבית המשפט.

מאור אבן-חן: מה שנעשה בשנים האחרונות בדרך כלל זה שהגיעו למטה, מצאו משדר, לקחו אותו ולמעשה לא נפתח תיק כי לא היה נגד מי.

מאור אבן-חן: הגיעו אל המקום, לקחו את המשדר אבל לא חקרו שום דבר מסביב.

מאור אבן-חן: מה שאני יודע זה שכרגע המשטרה התחילה.

מאור אבן-חן: ההנחיה כרגע היא לא רק לקחת את המשדר אלא לבצע חקירת עומק.

מאור אבן-חן: לא לתפוס את המשדר עצמו אלא לבדוק מסביב, בדיוק כפי שאמרת קודם, כדי לראות מי באמת מפעיל את האולפן, מה הנהלים של האולפן וכולי.

גלעד ארדן: למה שלא תמליצו לשנות את זה לעבירה מדרגה של פשע?

גלעד ארדן: מדובר על סכנת חיים לאלפי נוסעים.

גלעד ארדן: רק הפרסום ייתן הרתעה.

מאור אבן-חן: יש עבירה של הפרעה לקליטה שהיא כן עבירת פשע.

מאור אבן-חן: זאת עבירה שמאוד מאוד קשה להוכיח אותה כי כמו שמשה גלילי יוכל להסביר, קשה מאוד לקשור בין השידור של תחנה ספציפית לבין ההפרעה לנתב"ג.

מאור אבן-חן: אלה נושאים טכניים שמשה גלילי יוכל להסביר.

גלעד ארדן: כאשר אדם נוהג בלי רשיון והוא שיכור, יצרנו חזקות כאשר גם אם הוא לא התכוון לעשות את התאונה יש מדיניות להעמיד אותו לדין על הריגה.

גלעד ארדן: למה לא תמליצו על חזקה שמי שמשדר בלי רשיון, מבחינת המנסריאה הוא כאילו עבר על הפרעה לכלי טיס?

מאור אבן-חן: זאת נקודה שנוכל לנסות בבית משפט למצוא את החזקה וזה אומר לטעון שברגע שהוא שידר והוא יודע והייתה פרסומת מסביב לגבי ההפרעה לכלי טיס, למעשה חזקה עליו שהוא ידע שהוא מפריע לכלי טיס.

גלעד ארדן: בשונה ממה שאמרת, המשטרה כן יכולה להגיש בקשה לבית המשפט ולומר שהאנשים האלו שיושבים באולפנים האלו לכאורה אומרים שאין להם שום קשר אבל בעיניה הם חשודים בפשע, בהפרעה לטיסות, ולכן היא מבקשת צו האזנת סתר לשלושים ימים כדי לראות במה הם עובדים, לשם מה הם באים לאולפן הזה וכולי.

גלעד ארדן: בשונה ממה שאמרת קודם, יכול להיות שכן יקבלו צו להאזנת סתר.

מאור אבן-חן: לגבי הפרעה לכלי טיס, אני חושב שהמשטרה לא ניסתה את זה עד היום.

מאור אבן-חן: אין מאות תחנות אלא מדובר ב-10-20 תחנות.

אבשלום וילן: ב-30-40.

מאור אבן-חן: אני לא יודע אם ב-30-40 גדולות.

מאור אבן-חן: חקירה יסודית לגבי כל תחנה כזאת תביא לסיום התופעה.

משה גלילי: מבחינת החוק.

משה גלילי: גם החוק של טיס מספיק להוכיח פוטנציאל להפרעה, גם החוק של הפרסומות, ברגע שהפרסומת של מישהו – למשל תנובה - מתפרסמת, חזקה עליו שהוא זה שפרסם ולא צריך להוכיח שמישהו אחר פרסם זאת.

אבשלום וילן: תנובה מפרסמת ברדיו הפירטי?

משה גלילי: לא.

משה גלילי: נתתי את זה כדוגמה ואני מתנצל בפני תנובה.

משה גלילי: האחריות של משרד התקשורת היא למצוא את המשדר ומעבר לזה אין לנו שום סמכות ושום אחריות.

משה גלילי: כל הסמכויות במשטרה שמשתפת אתנו פעולה.

משה גלילי: מאז זה היה אצל היועץ המשפטי לממשלה, הונחתה היחידה הכלכלית להכין תוכנית ואני יודע שהיא בהכנה.

משה גלילי: היא עוד לא הוצגה ואני לא יודע אם רב-פקד אבידן יכול לעדכן או לא, אבל אני מקווה שבימים הקרובים יציגו את אותה תוכנית.

משה גלילי: המטרה של התוכנית היא בדיוק להגיע לאכיפה ולא לסגירה של הרבה משדרים.

אריה גלעד: אני רוצה להרחיב את המידע שבידי הוועדה.

אריה גלעד: נוטים לחשוב שמדובר רק בנתב"ג אבל זה לא רק נתב"ג אלא מדובר על המרחב האווירי של מדינת ישראל, מדובר על מטוסים שבדרך לירדן ומירדן, דרומה וצפונה.

אריה גלעד: האפקט המשמעותי הוא בנתב"ג.

אריה גלעד: אני שמח לשמוע את עמדת הוועדה ואת היושב-ראש כי רשות שדות התעופה מתייחסת לנושא הזה מאוד בחומרה.

אריה גלעד: אני רוצה גם להזכיר לכולם שמדובר בתופעה משנת 1993.

אריה גלעד: דובר כאן על מספרים והמספרים שמצויים בידי אומרים שמאז 1993 נסגרו על ידי משרד התקשורת והמשטרה כ-1,600 תחנות.

קריאה: משדרים.

אריה גלעד: מבחינתי משדר ותחנה זה היינו הך ואני לא יודע להבדיל.

אריה גלעד: בשנת 2005 נסגרו 238 משדרים.

קריאה: נסגרו גם אולפנים.

אריה גלעד: בשנת 2006 נסגרו כ-120 כאלה שהפעילו תחנות.

אריה גלעד: מבחינת התעופה מדובר בסיכון משמעותי ביותר.

אריה גלעד: לכן מידת האחריות שרובצת עלינו מחייבת אותנו לפעול בשיקול דעת - ואני מדבר ברמת הנהלת הרשות, בהתייעצות מנכ"ל הרשות, סמנכ"ל מבצעים, מנחת תעבורה – ולהפסיק את ההמראות.

ליאור יבור: אני מדבר בשם כל חברות התעופה.

ליאור יבור: אני מתכבד להגיש ליושב-ראש הוועדה נייר עמדה.

ליאור יבור: אנחנו מברכים על הדיון הזה ועל הפעולות שנעשות אבל הפעולות האלה לא מספיקות.

ליאור יבור: יחד עם זאת עמדת חברות התעופה הישראליות היא כי המענה להפרעות בקשר אינו בהפסקת הפעילות בנתב"ג ולאחרונה כאשר יש הפרעות בקשר, מופסקת הפעילות בנתב"ג.

ליאור יבור: עם הדבר הזה חברות התעופה הישראליות לא יכולות לחיות.

ליאור יבור: אנחנו קוראים למצוא פתרון מבצעי לבעיות הקשר, הגדלת מספר הפקחים, הוספת מכשירי קשר, הגדלת מרווחים בין מטוסים ממריאים לנוחתים, שימוש במסלולים אחרים, הוספת תדרי קשר ידועים, פרסום ובסופו של דבר לא לסגור את נתב"ג לפעילות בדיוק כמו שבאירוע טרור אנחנו לא מפסיקים את הפעילות או לא בורחים ממדינת ישראל וכאשר יש תקלה ברמזורים לא סוגרים את הכבישים לתנועה אלא מוצאים את הדרכים על מנת להמשיך להפעיל.

ליאור יבור: המצב הזה הוא מצב שלא ניתן לחיות אתו.

אריה גלעד: כל האחריות רובצת עלינו ואנחנו נפסיק המראות כדי לשמור על הבטיחות שלכם ושל הנוסעים.

מנשה סמירה: מקור החמצן הם המפרסמים.

מנשה סמירה: שמענו כאן שהנושא לא מטופל.

מנשה סמירה: לפני שנתיים היה תיקון חוק והרבה יותר פשוט לטפל בזה מה עוד שזה לא כרוך בתקנים, בסדר ציבורי וכולי.

מנשה סמירה: צריך לפעול ולפגוע במפרסמים.

גלעד ארדן: האם הרשות השנייה יודעת לשמוע ברדיו תחנות והיא יודעת לומר שהתחנה הזאת ששומעים אותה, אין לה רשיון?

מנשה סמירה: אנחנו לא מאזינים לרדיו פירטי.

גלעד ארדן: הרשות השנייה מפקחת על השידורים בישראל.

גלעד ארדן: האם אתם יודעים לשמוע ברדיו תחנה, להרים טלפון למשטרה ולומר שאם היא תשים עכשיו 105.3, היא תוכל לשמוע תחנה שמשדרת ללא היתר?

מנשה סמירה: כן, נוכל לעשות את זה.

גלעד ארדן: האם עד היום עשיתם דבר כזה?

גלעד ארדן: אתה זורק את הכפפה ואני מחזיר אותה אליך.

גלעד ארדן: האם עשית דבר כזה ואמרת למשטרה שאלה משדרים בלי רשיון ושהיא תקשיב לפרסומות?

מנשה סמירה: דיברנו על כך שנפנה את תשומת לבן של תחנות הרדיו האזורי, שזאת הבעיה שלהן, שהן יקשיבו ויעבירו את האינפורמציה למי שצריך.

מנשה סמירה: זה מה שאנחנו נעשה.

מנשה סמירה: תחנות הרדיו האזורי שלנו, נפעיל אותן בעניין הזה כדי שיבינו שזה אינטרס גם שלהן, כך שנוכל לדווח וכדאי שנדע למי להעביר את האינפורמציה, ונעשה זאת.

גלעד ארדן: אתה מצווה על תחנות חוקיות להיות שותפות לאכיפה?

מנשה סמירה: לא לאכיפה, להאזנה.

גלעד ארדן: תאזין אתה.

גלעד ארדן: שים אצלך אדם שיאזין.

מנשה סמירה: בסדר.

מנשה סמירה: בהחלט.

מנשה סמירה: אנחנו ננסה לפעול בעניין הזה.

מנשה סמירה: לגבי הטיפול ארוך הטווח.

מנשה סמירה: חלק מהטיפול הוא להתמודד ולתת מענה לפלחי אוכלוסייה ואני מקווה שהמכרזים שאנחנו יוצאים אתם לדרך עכשיו ינטרלו.

מנשה סמירה: משרד התקשורת ואנחנו נערכנו עכשיו לתוכנית שלמה, גם לרדיו הדיגיטאלי וגם למכרזים מיועדים של תחנות רדיו אזוריות שייתנו מענה לפלחי אוכלוסייה שחלק מהטענות שהן פונות לפירטי זה בגלל שאין להן מענה בשטח.

גלעד ארדן: זה לא רלוונטי לדיון.

מנשה סמירה: נכון.

מנשה סמירה: אני מדבר על הטווח הארוך.

גלעד ארדן: אדם שאין לו אוכל, לא מותר לו לגנוב.

גלעד ארדן: אדם שכועס, לא מותר לו להרוג.

גלעד ארדן: זה לא רלוונטי לטענה.

אברהם מיכאלי: אדוני היושב-ראש, הדיון הוא חשוב והנושא כבר עלה במליאה.

אברהם מיכאלי: שר התחבורה השיב שמטפלים בתחנות הפירטיות וכולנו מסכימים לכך שצריך לטפל בהן בצורה הכי חמורה.

גלעד ארדן: זה לא נכון.

אברהם מיכאלי: מסתבר שזה לא נכון כי לא נותנים אמצעים.

אברהם מיכאלי: יש פה איזה קשר שתיקה לגבי משהו שמשום מה לא רוצים לדבר עליו.

אברהם מיכאלי: יש פרסומים וישנם גורמים נוספים, חוץ מתחנות פיראטיות, שמשבשים את הקשר בנתב"ג.

אברהם מיכאלי: מדברים כאן על משרד הביטחון, מדברים כאן על צה"ל, ואפילו מיקי גורדוס המפורסם שמבין קצת בהקשבה לתקשורת, הוא מצטט את זה וזה פורסם שמעבר לפיראטים, ואפילו יותר מהפיראטים, העוצמה של השיבושים על-ידי צה"ל ומשרד הביטחון הם חמורים ביותר.

אברהם מיכאלי: שר התחבורה הכחיש את זה במליאת הכנסת כאשר העליתי את זה ואולי משום שלא נוח לדבר על זה.

אברהם מיכאלי: אנחנו טומנים את הראש באדמה ואומרים שאין בעיה בצה"ל ואין בעיה במשרד הביטחון.

גלעד ארדן: בעניין הזה אין לנו דרך אחרת אלא להסתמך על גורמי הממשלה.

אברהם מיכאלי: יש אנשי מקצוע שמבינים בעניין הזה ולהם יש מידע.

אברהם מיכאלי: מיקי גורדוס ממציא את זה?

משה גלילי: כן.

אברהם מיכאלי: איזה אינטרס יש לו?

משה גלילי: לא יודע.

משה גלילי: אנחנו לא הצלחנו להוכיח למרות שחיפשנו.

משה גלילי: בהקשר של צה"ל, כאשר זה עלה לפני מספר שבועות, בדקנו ובצורה חד-משמעית לא הייתה הפרעה של צה"ל.

ירון שרעבי-שילת: האחריות בסופו של דבר היא של כולנו.

ירון שרעבי-שילת: כל מי שיושב כאן, מבחינת הכנסת וגם מבחינת הממשלה, אם משהו קורה, זה אסון שאי אפשר לתאר בכלל.

ירון שרעבי-שילת: לכן למרות שהסמכות לא נמצאת אצל משרד התחבורה, אבל אנחנו אלה שמייצגים את הבטיחות בתעופה - ועדת לפידות זה עניין אחר אבל גם הוא הצביע על הנושא הזה – ולכן השר החליט לקחת את הנושא הזה והוא מטפל בזה אישית.

ירון שרעבי-שילת: מהתחלה עלינו על זה שיכולים להיות בישראל אלפי משדרים.

ירון שרעבי-שילת: מה שצריך לעשות - וכאן השר מופז ביקש מגורמי המשטרה, בעיקר ממר דנינו אתו דיברנו שוב בשבוע שעבר - אנחנו רוצים לראות תוכנית שנראה במיידי ובטווח הבינוני איך תופסים את כל האנשים האלה.

ירון שרעבי-שילת: לתפוס את האנשים האלה, זה הרבה יותר חשוב.

ירון שרעבי-שילת: לא מעניין אותנו מה גובה האנטנות, אם זה 4 מטרים או אם מדובר במשדר, אלא האנשים.

ירון שרעבי-שילת: אם תלך לקהילות מסוימות, הם יודעים על התחנה, אפשר למצוא את האנשים ואת בעלי העניין.

גלעד ארדן: מתי השר חוזר לממשלה עם מסקנות ופעולות שיינקטו?

ירון שרעבי-שילת: אנחנו רוצים תוכנית שבעיקר מתבססת על לוח זמנים שנקבל מהמשטרה.

ירון שרעבי-שילת: לישיבה הקודמת המשטרה לא הצליחה להביא את התוכנית אלינו ולכן זימנו עוד דיון בהתאם לסיכום דיון הישיבה הקודמת כאשר באמצע יולי נעשה דיון מעקב.

ירון שרעבי-שילת: ביום חמישי יש לנו דיון בשלכתו של השר ואנחנו רוצים לראות שם את תוכנית המשטרה.

ירון שרעבי-שילת: הם אומרים שהם עומדים לצאת במבצע אכיפה רחב היקף וכי כרגע הם בשלב איסוף הראיות.

ירון שרעבי-שילת: אנחנו רוצים לראות שאכן זה קורה.

ירון שרעבי-שילת: על הבסיס של זה אנחנו רוצים ללוות את זה בנושא ההסברה.

ירון שרעבי-שילת: הסברה זה לא לומר לאדם שזה אסור, כי הרי אנשים יודעים שזה אסור, אלא ההסברה תסייע – יאמרו עורכי-הדין שזה נכון – באפקט הענישתי.

ירון שרעבי-שילת: זה אומר שיש כאן חזקה ציבורית שאם אתה מתעסק בנושא של רדיו פירטי, אתה עבריין.

גלעד ארדן: תעשו קמפיין שאומר ששידור ורדיו פירטי זה רצח, ואז כאשר יעמידו לדין לשופט לא יהיה נוח לתת קנס של אלף שקלים.

ירון שרעבי-שילת: ראינו שהקמפיין לבטיחות בדרכים נותן תוצאות ואני חושב שכך יעשה גם הקמפיין הזה.

ירון שרעבי-שילת: אנחנו כרגע בשלב איגום התקציבים, אבל יש כבר פחות או יותר מודעה שתצא לציבור הרחב.

קריאה: אם חלילה יקרה אסון, אז יקימו ועדת חקירה ויראו שכל האמצעים קיימים.

משה גלילי: אם נראה שמשום מה מאיזשהו כיוון מאחד המשרדים זה לא מתקדם, אנחנו נבוא לממשלה עם תוכנית משלנו.

גלעד ארדן: אני רוצה קודם כל להביע את מחאת הוועדה על כך שמאז הדיון האחרון שהתקיים כאן ב-19 ביוני, לא נעשו עדיין שום פעולות מהירות כדי לתת מענה למצב החירום של ההפרעות לטיסות, למעט סגירה זמנית של שדה התעופה, דבר שבעיקר פוגע בנוסעים, בתיירים ובחברות התעופה ופחות בעבריינים ובפושעים שמשדרים ומשבשים את בטיחות הטיסות.

משה גלילי: היו דיונים אצל שר התחבורה.

גלעד ארדן: אם היו דיונים, זאת ממש פעולה.

גלעד ארדן: אם אני שר התחבורה, ואני לא, אני עושה דיון כל שש שעות על הנושא הזה עד שאין פעולות בשטח ואני לא מאפשר שהמשרד לביטחון פנים לא ממנה שלושה חודשים קצין שאחראי על הנושא.

גלעד ארדן: לאחר שהתקיים כאן הדיון, דנינו הפיל עליו את הנושא הזה כרגע כדי שיהיה מי שיבוא לישיבת הוועדה.

גלעד ארדן: עם כל הכבוד לך וגם למר זוהר שלא טרח לכבד אותנו בנוכחותו, כנראה שזה עדיין לא בראש סדר העדיפויות לא של המשרד לביטחון פנים וגם לא מספיק עדיין לעניות דעתנו במשרד התחבורה.

גלעד ארדן: לכן הוועדה קוראת לשר התחבורה לנסות ולסיים את הדיונים של הצוות הזה בשבוע הקרוב ולא לאפשר פה סחבת שפוגעת בבטיחות הטיסות ובלית ברירה, גם אם צריך להאיץ, להפסיק שוב את הטיסות כדי שאחר כך לא נצטער כולנו.

גלעד ארדן: כיוון שהשר הוא ראש הצוות, הייתי מבקש שהשר יעשה כל שביכולתו לוודא מדוע המשטרה, בתיאום עם הרשות השנייה ומשרד התקשורת, לא מעמידה לדין מפרסמים כאשר יש בחוק חזקה שמי שפרסם בתחנה שאין לה רשיון, בעצם רואים אותו כמי שהפר את החוק וזאת ראיה שהרבה יותר קל להוכיח כאשר פשוט צריך להאזין לסקאלה.

גלעד ארדן: אני גם מבקש שהשר יבדוק עם היועץ המשפטי לממשלה האם אפשר לתת פה הנחיה למשטרה לבקש גם האזנות סתר מול אותם חשודים שהמשטרה קושרת אולי את פעילותם באולפנים לבין שידור בלתי חוקי והפרעה לבטיחות הטיסה.

גלעד ארדן: הוועדה קוראת למשרד התקשורת לבצע תיאום טוב יותר מול המשטרה כי שמנו לב כאן שהמשטרה אומרת שבעקבות כך שלא נתתם כוח אדם, נמנעה יציאה של צוות אכיפה.

גלעד ארדן: הוועדה קוראת למצוא את העזרים הנדרשים כדי לפרק ולהחרים גם את אנטנות השידור.

משה גלילי: זה לא באחריותנו אלא באחריות המשטרה.

משה גלילי: כל הפירוק הוא באחריות המשטרה.

משה גלילי: אסור לנו לגעת בזה.

אבשלום וילן: מה הסיפור שאי אפשר לפרק אנטנות של ארבעה מטרים?

אבשלום וילן: שכל המשטרה תפרק את האנטנות מיידית.

גלעד ארדן: אין קצין שאחראי.

גלעד ארדן: איך אתה רוצה שיפרקו את האנטנה?

אבשלום וילן: צריך להדגיש את זה.

אבשלום וילן: האזנות סתר, כשמן כן הן.

אבשלום וילן: אם אלה האזנות סתר, אני בעד שהוועדה תפנה ליועץ המשפטי.

אבשלום וילן: אלה דברים שצריך לעשות ולא צריך לפרסם את זה שאנחנו פונים להאזנות סתר אלא לפנות.

אבשלום וילן: הייתי מאזכר בהודעת הסיכום שתונח על שולחנה של הכנסת את ניסיונם העשיר של שני השרים בתחום ושהם יפעילו קצת את ניסיונם כדי להתמודד עם הסוגיה הזאת.

אבשלום וילן: יש פה פער אדיר בין היכולת שהשניים האלה במקרים קודמים הפעילו מול מחבלים, לבין יכולתם להתמודד עם תופעה של פיראטים.

גלעד ארדן: יחד עם זאת, אני לא יכול להתעלם מהפנייה של חברות התעופה ואני מבקש גם מהנהלת רשות שדות התעופה – כדי למזער את הפגיעה בטיסות – לשקול גם הגדלה של מספר הפקחים.

אריה גלעדי: אין שום קשר אדוני.

אריה גלעדי: אין שום קשר במספר הפקחים להתגברות על ההפרעות.

אריה גלעדי: גם אם יהיו 5,000 פקחים, אין שום קשר.

גלעד ארדן: כך כותבים הקברניטים.

אריה גלעדי: הם כותבים אבל אני אומר לך באחריות שאני מטפל בדבר הזה מאז 1993.

גלעד ארדן: לתומי חשבתי שגם חברת התעופה אחראית לבטיחות הנוסעים שלה.

אריה גלעדי: כאשר אנחנו מחליטים לעצור, זה אחרי שיקול דעת מאוד ענייני כאשר אנחנו מגיעים למסקנה שאם לא נעצור את התעופה, חלילה יכולה להתרחש תאונה.

גלעד ארדן: אנחנו לא נתערב בשיקול הדעת הזה.

גלעד ארדן: אמרתי שאני חושב שאם אין ברירה, כדי להאיץ את הטיפול בנושא, נשקול גם את העניין הזה.

גלעד ארדן: אבל כאן אני מצפה משר התחבורה כמי שאחראי על המדיניות.

גלעד ארדן: אני מקבל את הערתו של חבר הכנסת וילן לגבי האזנות הסתר.

גלעד ארדן: בוא נקרא לזה בשם כולל של בחינת ההתייחסות כהתייחסות לעבירה בדרגת פשע ולא פחות מזה.

גלעד ארדן: לא להעמיד לדין בגין עבירות שהן פחותות מזה על כל ההשלכות המתבקשות.

גלעד ארדן: תודה רבה.

גלעד ארדן: הישיבה נעולה.